**KOBARID: Razstava o ženskah v véliki vojni – leto 1914**

»Plača se mi je takoj za tretjino zmanjšala, cene živil so zrasle. Vladala je panika. Ljudje so verjeli, da bi jih lahko izstradali in so brezglavo kupovali na zalogo. Tudi jaz sem si kupila sveženj sveč, da bi vedno imela svetlobo. Ljudje so drug drugemu trgali iz rok dnevni časopis.«

*Alma Karlin*

Z letom 2014 se je začel niz obletnic, ki obeležujejo prvo svetovno vojno. Razstava z naslovom **1914 – Položaj žensk na predvečer vojne**, ki si jo bodo obiskovalci lahko ogledali v prostorih Ustanove »Fundacija Poti miru v Posočju« v Kobaridu **od 10. julija pa vse do 20. septembra 2014**, odgovarja predvsem na vprašanje: Kakšno vlogo so ob boku velikih sprememb in krvavih spopadov v letu 1914 odigrale ženske na Slovenskem?

V uvodnem besedilu k razstavi lahko preberemo, da je bil čas pred prvo svetovno vojno čas modernizacije in postopne demokratizacije. Znotraj te družbene klime so različne dejavnosti žensk postajale vedno bolj pomembne, tako na socialnem kot kulturnem področju. Povečalo se število izobraženih in šolanih žensk, pričel se je odvijati boj za žensko emancipacijo in pridobitev ženske volilne pravice. Vojna je to dogajanje prekinila.

Razstava ponuja pregled področij oz. vsebin v letu 1914, ki na Slovenskem razkrivajo stanje ženskih društev in časopisja v predvojnem obdobju, nudijo pregled nad izobraževanjem deklet, odstirajo (nenapisana) pravila v svetu morale in razkrivajo pravila zakonodaje. Obenem obiskovalec dobi vpogled na trg ženske delovne sile ter odgovore na vprašanja glede rodnosti in smrtnosti v tedanjem obdobju. Razstava se seveda ni izognila atentatu in vojni, ki je temu sledila. Splošna mobilizacija (31. 7. 1914) in množični odhod moških na bojišča sta ženske prisilila, da so prevzele nove odgovornosti in zadolžitve tako v domačem kot v poklicnem in javnem okolju: »Kot družinske matere in hčere so si morale poiskati nove vire preživetja zunaj doma ali pa prevzeti vodstvo domačih podjetij in kmetij. V neposredni bližini bojišč so se kot vojne begunke umikale z ostarelimi in otroki v varnejše kraje monarhije. Daleč od bojišč pa so delovale tudi kot vojne agitatorke, navdušene podpornice lastne vojske, a tudi vohunke in protestnice, predvsem pa kot dobrodelne vojne dame.« (iz uvoda k razstavi Marte Verginella) Iz predstavljenega gradiva je prav tako razviden vpliv vojne na življenje begunk, hkrati pa problematika splošne preskrbe z živili ter nenazadnje razvoj in uveljavitev poklica bolniških strežnic. Postavitev razstave obenem s historičnim kotičkom, projekcijo filmskega gradiva in posameznimi privlačnimi elementi poskrbi za zaključeno sporočilno celoto.

Razstavo sta pripravili Filozofska fakulteta Univerze v Ljubljani in Ustanova »Fundacija Poti miru v Posočju«. Vodja sicer obsežnejšega projekta, ki bo tematiziral ženske v prvi svetovni vojni in bo ponudil tudi štiri vsakoletne razstave v Kobaridu ter zadnjo, leta 2018 v Narodnem muzeju v Ljubljani, je prof. dr. Marta Verginella. Poleg nje so avtorice še dr. Kornelija Aljec, dr. Ana Cergol Paradiž, dr. Irena Selišnik, dr. Urška Strle in dr. Petra Testen. Razstavi se pridružujejo sodelujoče institucije, in sicer Narodni muzej, Muzej za novejšo zgodovino Slovenije, ZRC SAZU in Kobariški muzej. Za opremo historičnega kotička je poskrbel antikvariat Antikvitete Novak iz Ljubljane. Odlično postavitev zaokroža delo oblikovalca Matica Lebana.

Otvoritev razstave, ki se jo je udeležilo veliko ljudi, je slovesno odprl minister za kulturo dr. Uroš Grilc.

**Petra Testen (besedilo je bilo objavljeno v julijski št. *Goriške*, Primorske novice)**